Hans Christian Schmidt (V), 2011-03-03:
Endnu en gang tak for en positiv modtagelse af lovforslaget.
Det er jo et lovforslag, som dybest set handler om at sikre, at vi tilretter dansk lovgivning i medfør af EU's forordning nr. 1071/2009 om fælles regler om betingelser for udøvelse af vejtransporterhvervet, en del af den såkaldte vejtransportpakke.
Forordningen indeholder de betingelser om adgang til vejtransporterhvervet, som en virksomhed skal opfylde for at få tilladelse til at udøve vejtransporterhvervet.
Det er også sådan, at de fælles regler skal bidrage til at tydeliggøre de eksisterende EU-regler og supplere dem for at styrke helheden og sikre en effektiv og ensartet anvendelse.
Forordningens adgangskrav ligger altså tæt op ad de allerede eksisterende danske adgangskrav, vil jeg sige.
Derfor er forslaget hovedsagelig en teknisk tilretning af godskørselsloven og busloven.
Det medfører så, at regler fra forordningen ikke gentages i dansk ret.
Lovforslaget vil, som også nogle ordførere var inde på,
Det er rigtigt, hvad nogle ordførere også har sagt, at det oprindelig var tanken at lade særkravene om obligatorisk uddannelse og lavere egenkapital udgå af reglerne.
Baggrunden var et ønske om at undgå diskriminering af de danske vognmænd ved at stille større krav til en dansk vognmand end til en udenlandsk vognmand, der kører i Danmark.
For man må jo sige, at det er sådan, som det er i dag.
Men en del af erhvervet har i deres høringssvar ønsket at drøfte ophævelsen af særkravene.
Det har jeg selvfølgelig lyttet til, når jeg har haft møder med branchen, og jeg har fundet det mest hensigtsmæssigt, at vi trækker forslagene om ophævelse af de to særkrav tilbage.
Jeg tror, de fleste fortsat er af den opfattelse, at Danmark ikke bør have særkrav i forhold til resten af EU, medmindre helt særlige forhold taler for det, men jeg synes bare, at ved at trække forslaget tilbage bliver der nu mulighed for, at vi kan vurdere behovet for opretholdelse af særkravene nærmere.
Jeg synes faktisk, der har været mange seriøse argumenter for det, og det synes jeg så vi skal bruge vores tid på.
Der vil jeg godt sige til Folketingets partier, at vi vil holde nogle møder ovre ved mig, hvor vi så prøver at gennemgå det og gennemgå de modeller, der ligger, og ser på, om der er noget, vi skal kigge på, eller der ikke er.
Men det har for mig været afgørende, at når så mange har syntes, at det ville være et tilbageskridt at tage det væk, så bør vi lade det blive der og tage diskussionen.
Når særkravet om, at en vognmand ikke må have betydelig forfalden gæld til det offentlige, bibeholdes, så er det, fordi det er vigtigt, at det offentlige har et effektivt værktøj til at inddrive gæld, og det er jo nøjagtig, som det sker på en række andre områder.
Jeg vil selvfølgelig sige tak for de bemærkninger, der var.
Der var også nogle spørgsmål, og dem får vi nok mulighed for at uddybe, men jeg vil godt sige kort om dem, at jeg deler hr. Poul Andersens bemærkninger omkring kontrol fuldstændig.
Det er klart, at det er helt afgørende, at vi kan diskutere, om den kontrol også er noget, man i befolkningen oplever som en, der sætter en stopper for en stribe af de her ting.
Hvordan vi gør det, må vi snakke om.
Også det vil vi få en diskussion om.
Der var noget omkring vægtgrænsen.
Man kan godt sige, at man må læne sig lidt op ad erfaringer fra andre steder.
Og selve implementeringen i de andre lande, som hr. Kim Christiansen spurgte om, må vi se hvordan vi kan følge op på.
Det er ikke altid, at vi kan få alt at vide, for man fortæller os det ikke, men der er i hvert fald en god grund til det.
Jeg vil så også benytte lejligheden til her at kvittere for, at trafikordførerne har været ude i pressen at sige, at de gerne så, at vi ikke havde det sådan, at reglerne var så stramme, at selv små ting ville chaufførerne få en straf for.
Jeg tror, at jeg generelt kan sige, at det, ordførerne var ude at sige, var, at det er meget nyttigt, hvis vi prøver at kigge på, om vi lige kan give det et serviceeftersyn, og se, om der er nogle bagatelgrænser, vi ikke skal opføre os helt sådan på.
Derfor kan jeg sige allerede i dag, at vi vil invitere partierne over her inden for kort tid, hvor vi så kan drøfte det element fuldstændig, så vi kan prøve at se, hvad det er, man har tænkt på, for jeg er også indstillet på, at vi prøver at kigge på det.